ΚΑΝΟΝΙΣΜΟΣ (ΕΟΚ) αριθ. 2233/92 ΤΗΣ ΕΠΙΤΡΟΠΗΣ της 31ης Ιουλίου 1992 σχετικά με τις λεπτομέρειες εφαρμογής της ειδικής πριμοδότησης για τη διατήρηση των κοπαδιών γαλακτοπαραγωγών αγελάδων στις Αζόρες Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1600/92 του Συμβουλίου της 15ης Ιουνίου 1992 για ειδικά μέτρα που αφορούν ορισμένα γεωργικά προϊόντα υπέρ των Αζορών και της Μαδέρας (1), και ιδίως το άρθρο 24 παράγραφος 6, τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την τιμή της λογιστικής μονάδας και την τιμή μετατροπής που ισχύει στο πλαίσιο της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (3), και ιδίως το άρθρο 12, Εκτιμώντας: ότι το άρθρο 24 παράγραφος 4 του κανονισμού (ΕΟΚ) αριθ. 1600/92 προβλέπει, για το μέγιστο αριθμό των 78 000 κεφαλών, τη χορήγηση ειδικής ετήσιας πριμοδότησης για τη διατήρηση στις Αζόρες των κοπαδιών γαλακτοπαραγωγών αγελάδων- ότι πρέπει, για να διευκολυνθεί ο έλεγχος των αιτήσεων, το εν λόγω κράτος μέλος να λάβει τα απαραίτητα μέτρα για να αποφευχθεί παρέκκλιση της εν λόγω πριμοδότησης από τους σκοπούς της και να προβλεφθούν ανακοινώσεις για την ενημέρωση των υπηρεσιών της Επιτροπής σχετικά με την καλή λειτουργία του καθεστώτος- ότι το καθεστώς που θεσπίζεται από τον κανονισμό (ΕΟΚ) αριθ. 1600/92 άρχισε να ισχύει από 1ης Ιουλίου 1992- ότι οι λεπτομέρειες εφαρμογής του πρέπει να αρχίσουν να ισχύουν από την ίδια ημερομηνία- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι παραγωγοί μπορούν να επωφεληθούν, μετά από αίτησή τους, σύμφωνα με το άρθρο 24 του κανονισμού (ΕΟΚ) αριθ. 1600/92 ειδικής ετήσιας πριμοδότησης για τη διατήρηση των κοπαδιών γαλακτοπαραγωγών αγελάδων. 2. Το ύψος της ενίσχυσης που ανέρχεται σε 80 Ecu ανά αγελάδα μετατρέπεται με βάση τη γεωργική ισοτιμία που ισχύει την πρώτη ημέρα του μήνα της υποβολής της αίτησης πριμοδότησης. 3. Προκειμένου να μορεί να επωφεληθεί της πριμοδότησης, κάθε παραγωγός πρέπει να αποδεικνύει, κατά τρόπο ικανοποιητικό για την αρμόδια αρχή, ότι παραδίδει γάλα και γαλακτοκομικά προϊόντα που προέρχονται από την εκμετάλλευση την οποία διαχειρίζεται την ημέρα της υποβολής της αίτησης. Εξάλλου, η χορήγηση της πριμοδότησης υπόκειται στην ανάληψη δέσμευσης του δικαιούχου ότι: α) θα παραδώσει το γάλα και τα γαλακτοκομικά προϊόντα εντός δώδεκα μηνών από την ημερομηνία υποβολής της αίτησης- β) θα διατηρήσει στην εκμετάλλευσή του για μια περίοδο διάρκειας δώδεκα μηνών των αριθμό των γαλακτοπαραγωγών αγελάδων για το οποίο υπέβαλε την αίτηση για χορήγηση πριμοδότησης. Άρθρο 2 Η Πορτογαλία λαμβάνει όλα τα κατάλληλα μέτρα ώστε να διασφαλιστεί: α) η τήρηση, στη χορήγηση της πριμοδότησης, του μέγιστου αριθμού των 78 000 κεφαλών- β) ο ορισμός μιας ενιαίας περιόδου κάθε χρόνο για την υποβολή των αιτήσεων χορήγησης πριμοδότησης- γ) η θέσπιση των κανόνων για τον έλεγχο του αριθμού των αγελάδων που αντιστοιχούν στις αιτήσεις- δ) η θέσπιση των υπολοίπων κανόνων, συμπεριλαμβανομένων και εκείνων οι οποίοι αποσκοπούν στην καταβολή της πριμοδότησης, αποκλειστικώς, στους εκτροφείς γαλακτοπαραγωγών αγελάδων. Άρθρο 3 1. Εάν ο αριθμός των πράγματι επιλέξιμων ζώων που προκύπτει από τον έλεγχο είναι χαμηλότερος εκείνου για τον οποίο υποβλήθηκε η αίτηση χορήγησης πριμοδότησης, δεν χορηγείται καμία πριμοδότηση, με την επιφύλαξη των παραγράφων 2, 3 και 4. 2. Εάν η μείωση του αριθμού των ζώων μπορεί να αποδοθεί σε φυσικές συνθήκες της ζωής του κοπαδιού, η πριμοδότηση καταβάλλεται για τον αριθμό των πράγματι επιλέξιμων ζώων, υπό την προϋπόθεση ότι ο δικαιούχος έχει ενημερώσει σχετικά, γραπτώς, την αρμόδια αρχή εντός προθεσμίας δέκα ημερών από την εμφάνιση του εν λόγω γεγονότος. 3. Το δικαίωμα πριμοδότησης διατηρείται για τον αριθμό των ζώων που είναι πράγματι επελέξιμα όταν ο παραγωγός δεν μπόρεσε να τηρήσει την υποχρέωση που προβλέπεται από το άρθρο 2 λόγω περιπτώσεων ανωτέρας βίας. Ο παραγωγός ενημερώνει σχετικά τις αρμόδιες αρχές εντός προθεσμίας δέκα ημερών από την εμφάνιση του εν λόγω γεγονότος. 4. Σε περιπτώσεις άλλες, εκτός εκείνων που αναφέρονται στην παράγραφο 3, όταν η διαφορά μεταξύ του αριθμού των ζώων που πράγματι φονεύτηκαν και του δηλωθέντος αριθμού είναι μικρότερη από 5 %, ή το πολύ ένα ζώο, εάν ο αριθμός των δηλωθέντων ζώων είναι ίσος ή μικρότερος με 20 κεφάλια, η πριμοδότηση καταβάλλεται για τον αριθμό των επιλέξιμων ζώων, μειωμένη κατά 20 % εφόσον, σύμφωνα με την αρμόδια αρχή, δεν πρόκειται για λανθασμένη δήλωση η οποία έγινε εσκεμμένα ή λόγω σοβαρής αμέλειας. 5. Τα ποσά που καταβάλλονται αχρεωστήτως, επιστρέφονται, προσαυξημένα με τόκο που καθορίζεται από το κράτος μέλος, και υπολογίζεται από την ημερομηνία καταβολής της πριμοδότησης μέχρι την επιστροφή της. 6. Σε περίπτωση εφαρμογής της παραγράφου 1, εάν διαπιστωθεί από την αρμόδια αρχή ότι πρόκειται για λανθασμένη δήλωση εσκεμένα ή λόγω σοβαρής αμέλειας, ο εν λόγω παραγωγός αποκλείεται από το δικαίιωμα του καθεστώτος πριμοδότησης για μια περίοδο δώδεκα μηνών, από την ημερομηνία της εν λόγω διαπίστωσης. Άρθρο 4 Η Πορτογαλία ανακοινώνει στις υπηρεσίες της Επιτροπής εντός τριών μηνών από την έναρξη ισχύος του παρόντος κανονισμού τα μέτρα που αναφέρονται στο άρθρο 2, συμπεριλαμβανομένου και του συστήματος ελέγχου που εφαρμόζεται. Άρθρο 5 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από 1ης Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Ιουλίου 1992.

[Source: multi_eurlex | Tokens: 5136]